text: Minningarorð um Onnu Margrethu Brimnes
text: #000000
text: Anna M. Brimnes, fyrrverandi býarbókavørður í Havn, andaðist hósdagin 24. februar, 81 ára gomul. Fyri okkum starvsfólk á Býarbókasavninum verður saknurin stórur, tí Anna var, um nakar, ímyndin av Býarbókasavninum og ein slóðari á bókasavnsøkinum í ein mansaldur. Mong starvsfólk, viðskiftafólk og havnarfólk sum heild kendu hana, tí Anna Brimnes var í starvi á Býarbókasavninum í samfull 36 ár, frá 1975 til september 2011.
text: #000001
text: Í 2011, stutt fyri, at Anna fór frá sum býarbókavørður, læt Býarbókasavnið nýinnrættaðu veghæddina upp og gjørdist harvið enn meiri opið og atkomuligt hjá brúkaranum. Tá hevði Anna verið býarbókavørður í 35 ár.
text: #000006
text: At vera býarbókavørður var lívsstarvið hjá Onnu, men hon hevði eisini onnur áhugamál. Millum annað fór hon undir fjarlestur við universitetið í Keypmannahavn og megnaði, hóast hon alla tíðina var í fulltíðarstarvi, at gera seg lidna við lesturin í 1993, tá hon tók prógv sum magistari í fólkaminni. Hon hevði hegni og hug til føroyska málið og hevði fleiri álitisstørv, millum annað sat hon eitt skifti í navnanevndini, var sum býarbókavørður skrivari í nevndini fyri Mentanarvirðislønir M.A. Jacobsens og hevði eisini tilknýti til Fróðskaparsetrið.
text: #000007
text: Sum starvsfelaga kendu vit Onnu sum sera arbeiðssama. Í øllum tí, hon tókst við, var hon nærløgd og nágreinilig, gjørdi sær altíð ómak og var neyv og álítandi. Hon tók altíð av fullum huga undir við at heiðra starvsfólkini á teirra merkisdøgum, og hon vísti eisini í orðum, at hon virðismetti teirra arbeiði. Sjálv dámdi henni ikki at vera í miðdeplinum, tí lítillátin var hon sum fáur.
text: #000008
text: Hóast rúm tíð er farin, síðani Anna fór frá, so hevur hon sett síni týðiligu spor og vitjaði javnan sum vanligur lánari aftur á gamlar slóðir at læna bøkur og hitta fyrrverandi starvsfelagar. Hon hevði framvegis stóran áhuga fyri bókasavninum og tí, sum fyrifórst har. Í 2019 fylti Býarbókasavnið 50 ár, og árið frammanundan varð heitt á Onnu um at skriva søguna hjá Býarbókasavninum. Hon átók sær uppgávuna við eldhuga og nærlagni, og úrslitið gjørdist minnisritið Býarbókasavnið – 50 ár. Ein spennandi og til tíðir skemtingarsom og undrunarverd frásøgn um eitt bókasavn mitt í Havnargøtum, sum hevur verið so mongum havnarborgarum og øðrum við eitt serstakt stað, og sum hevur ment seg til tað nútímans bókasavn, tað er í dag – og tað er í stóran mun Onnu fyri at takka.
text: #000009
text: Vit minnast Onnu við stórari virðing og takksemi.
text: #000010